Ստամբուլում տարվա ամիսները գիտեն, թե որ եղանակին են պատկանում և ըստ այդմ են վարվում, բացի մի ամսից՝ մարտից: Մարտը Ստամբուլում ամենաանհավասարակշիո ամիսն է և՜ հոգևոր. և՜ ֆիզիկական առումով: Մեկ որոշում է, որ ինքը գարնան ամիս է՝ գոլ ու հոտավետ, մեկ էլ անմիջապես մտափոխվում, ձմեռ է դառնում, քամի է փչում, կարկուտ է գալիս: Այսօր մարտի տասնինն է. անսովոր արևոտ շաբաթ օր, սովորականից բավական բարձր ջերմաստիճան: Ասյան ու Արմանուշը Օրթաքյոյից Թաքսիմ ձգվող լայն ճանապարհով քայլելիս սվիտրները հանել էին: Ասյան բաց դարչնագույնի ու կարամելի երանգներով երկար ճմռթված զգեստ էր հագել: Յուրաքանչյուր քայլին շարան-շարաև վզնոցներն ու թևնոցները զնգզնգում էին: Իսկ Արմանուշը կրկին հավատարիմ էր իր ոճին՝ ջինսե տաբատ, «UNIVERSITY OF ARIZONA» գրությամբ շապիկ, պաստելային վարդագույն: Տատուի արվեստանոց այցելելու համար Թաքսիմ էին գնում: